Document ID: 32014D0874

KOMISJONI RAKENDUSOTSUS,
3. detsember 2014,
millega muudetakse kohaldamisaja osas otsust 2008/866/EÜ erakorraliste meetmete kohta, millega peatatakse inimtoiduks ettenähtud kahepoolmeliste molluskite import Peruust
(teatavaks tehtud numbri C(2014) 9113 all)
(EMPs kohaldatav tekst)
(2014/874/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti i,
ning arvestades järgmist:
(1)
Määruses (EÜ) nr 178/2002 on sätestatud põhimõtted, mis käsitlevad toitu ja sööta üldiselt ning eelkõige toidu ja sööda ohutust liidus ja liikmesriikides. Sellega on ette nähtud kiireloomulised meetmed juhuks, kui ilmneb, et kolmandast riigist imporditud toit või sööt võib tõsiselt ohustada inimeste või loomade tervist või keskkonda ning seda riski ei saa rahuldavalt ohjata asjaomase liikmesriigi või asjaomaste liikmesriikide võetavate meetmete abil.
(2)
Komisjoni otsus 2008/866/EÜ (2) võeti vastu pärast A-hepatiidi puhangut inimestel seoses Peruust imporditud ning A-hepatiidi viirusesse nakatunud kahepoolmeliste molluskite tarbimisega. Kõnealust otsust kohaldati esialgu kuni 31. märtsini 2009, kuid komisjoni rakendusotsusega 2013/636/EL (3) pikendati kohaldamisaega kuni 30. novembrini 2014.
(3)
Peruu pädeval asutusel paluti esitada piisav garantii, et väljaselgitatud puudused seiresüsteemis viiruse avastamiseks elusatel kahepoolmelistel molluskitel on kõrvaldatud. Eelkõige tuleks esitada seireprogrammi tulemused kolmnurk-karpide (Donax spp.) kohta. Hoolimata asjaolust, et kolmnurk-karbid (Donax spp.) põhjustasid kõnealuse A-hepatiidi puhangu inimestel, ei ole seireprogrammi tulemusi selle liigi puhul komisjonile esitatud. Seepärast ei saa komisjon järeldada, et teatavate kahepoolmeliste molluskite puhul praegu Peruus kehtiv kontrollisüsteem ja seirekava suudab pakkuda liidu õigusaktidega nõutud garantiid. Sellest tulenevalt tuleks säilitada erakorralisi meetmeid.
(4)
Seepärast tuleks otsuse 2008/866/EÜ kohaldamisaega vastavalt muuta.
(5)
Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2008/866/EÜ artiklis 5 asendatakse kuupäev „30. november 2014” kuupäevaga „30. november 2015”.
Artikkel 2
Käesolev otsus on adresseeritud liikmesriikidele.
Brüssel, 3. detsember 2014

Labels: 17
20
0
3
6
18